Rozhodnutie Komisie
z 11. novembra 1996,
ktorým sa členské štáty oprávňujú dočasne povoliť uvádzanie reprodukčného materiálu lesných drevín nespĺňajúceho požiadavky smerníc Rady 66/404/EHS a 71/161/EHS na trh
(96/653/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 66/404/EHS zo 14. júna 1966 o uvádzaní na trh reprodukčného materiálu lesných drevín [1], naposledy zmenenú a doplnenú Aktom o pristúpení Rakúska, Fínska a Švédska, najmä na jej článok 15,
so zreteľom na smernicu Rady 71/161/EHS z 31. marca 1971 o normách vonkajšej akosti reprodukčného materiálu lesných drevín uvedených na trh v rámci spoločenstva [2], naposledy zmenenú a doplnenú Aktom o pristúpení Rakúska, Fínska a Švédska, najmä na jej článok 15,
so zreteľom na požiadavky predložené určitými členskými štátmi,
keďže výroba reprodukčného materiálu druhov uvedených v prílohách je v súčasnosti vo všetkých členských štátoch nedostatočná, v dôsledku čoho nie je možné, aby spĺňala požiadavky ustanovení smerníc 66/404/EHS a 71/161/EHS;
keďže tretie krajiny nie sú schopné dodať dostatočný reprodukčný materiál príslušných druhov, ktorý si môže dovoliť rovnaké záruky ako reprodukčný materiál spoločenstva a ktorý by bol v súlade s ustanoveniami uvedených smerníc;
keďže sa preto členské štáty splnomocňujú na dobu určitú uvádzať na trh reprodukčný materiál príslušných druhov, ktorý spĺňa menej prísne požiadavky, aby sa pokryl nedostatok reprodukčného materiálu spĺňajúceho požiadavky smernice 66/404/EHS alebo 71/161/EHS;
keďže z genetických dôvodov reprodukčný materiál sa musí zozbierať na miestach pôvodu v rámci prírodného výskytu príslušných druhov a zabezpečia sa najprísnejšie možné záruky na zabezpečenie identity materiálu;
keďže sa reprodukčný materiál naviac označí len v prípade, keď je sprevádzaný dokladom, ktorý uvádza niektoré podrobnosti predmetného reprodukčného materiálu;
keďže každý členský štát sa okrem toho splnomocňuje uvádzať na trh na svojom území osivá a sadivá, ktoré zodpovedajú menej prísnym požiadavkám vzhľadom na ich pôvod v súlade so smernicou 66/404/EHS, alebo osivo, ktoré uspokojuje menej prísne požiadavky vzhľadom na špecifickú čistotu v súlade so smernicou 71/161/EHS, ak sa uvádzanie na trh tohto materiálu povolilo v ostatných členských štátoch v zmysle tohto rozhodnutia;
keďže opatrenia tohto rozhodnutia sú v súlade so stanoviskom Stáleho výboru pre poľnohospodárske, záhradnícke a lesnícke osivo a množiteľský materiál,
PRIJALA TOTO ROZHODNUTIE:
Článok 1
1. Členské štáty sa oprávňujú za podmienok ustanovených v prílohe I k tomuto rozhodnutiu a za predpokladu, že bol podaný dôkaz uvedený v článku 2 o mieste pôvodu osiva a nadmorskej výške, v ktorej sa osivo zozbieralo, na povolenie uvádzania na trh na svojom území osivo, ktoré nespĺňa požiadavky vzhľadom na pôvod smernice 66/404/EHS.
2. Členské štáty sa oprávňujú na povolenie uvádzania na trh na svojom území sadivo vyprodukované v spoločenstve z uvedeného osiva.
Článok 2
1. Dôkaz uvedený v článku 1 ods. 1 a článku 4 sa považuje za splnený, ak ide o reprodukčný materiál kategórie "reprodukčný materiál z identifikovaného zdroja", tak ako ho určuje systém Organizácie pre hospodársku spoluprácu a rozvoj (OECD) pre kontrolu lesného reprodukčného materiálu v medzinárodnom obchode alebo z inej kategórie určenej v tomto systéme.
2. Ak sa v prípade miesta pôvodu reprodukčného materiálu nepoužije systém OECD uvedený v odseku 1, je tiež prípustný iný úradný doklad.
3. Ak nemožno zabezpečiť úradný doklad, členské štáty môžu prijať iné neoficiálne doklady.
Článok 3
Členské štáty sú oprávnené za podmienok uvedených v prílohe II k tomuto rozhodnutiu povoliť uvádzanie na trh na svojom území osivo, ktoré nespĺňa požiadavky týkajúce sa špecifickej čistoty z prílohy I k smernici 71/161/EHS za predpokladu, že doklad požadovaný v zmysle článku 9 smernice 66/404/EHS znie takto:
"Osivo nespĺňajúce normy vzhľadom na špecifickú čistotu"
.
Článok 4
Členské štáty sú oprávnené za podmienok uvedených v prílohe II k tomuto rozhodnutiu povoliť uvádzanie na trh na svojom území reprodukčného materiálu, ktorý nespĺňa ani požiadavky týkajúce sa pôvodu v smernici 66/404/EHS, ani požiadavky týkajúce sa špecifickej čistoty v prílohe I k smernici 9 smernice 71/161/EHS za predpokladu, že:
- bol podaný dôkaz uvedený v článku 2 vzhľadom na miesto pôvodu osiva a nadmorskú výšku, pri ktorej sa osivo zozbieralo a
- doklad požadovaný v zmysle článku 9 smernice 66/404/EHS znie takto:
"Osivo nespĺňajúce normy vzhľadom na špecifickú čistotu".
Článok 5
Členské štáty iné ako žiadatelia sú tiež oprávnené povoliť, za podmienok uvedených v prílohách I, II a III a na účely sledované žiadateľskými členskými štátmi, uvádzanie na trh na svojom území osív a sadív povolených na uvádzanie na trh v zmysle tohto rozhodnutia.
Článok 6
Účinnosť povolení ustanovených v článkoch 1 ods. 1, článku 3 a 4, pokiaľ sa týkajú prvého uvedenia na trh reprodukčného materiálu lesných drevín spoločenstva, končí k 30. novembru 1997. Účinnosť týchto povolení, pokiaľ sa týkajú následného uvedenia na trh spoločenstva, končí k 31. decembru 1998.
Článok 7
V nadväznosti na prvé uvedenie na trh reprodukčného materiálu lesných drevín podľa článku 6 členské štáty ihneď informujú Komisiu a ostatné členské štáty o množstvách tohto materiálu, ktorý spĺňa menej prísne požiadavky, ktoré v zmysle tohto rozhodnutia schválili na uvedenie na trh na svojom území.
Článok 8
Toto rozhodnutie je adresované členským štátom.
V Bruseli 11. novembra 1996